**EESTI ESTEETILISE MEDITSIINI ARSTIDE SELTS MTÜ (EMAS) PÖÖRDUMINE**

**06.08.2025**

**Austatud Sotsiaalministeerium**

**Austatud Terviseamet**

Eesti Esteetilise Meditsiini Arstide Selts MTÜ (EMAS) teeb ettepaneku kutsuda kokku multidistsiplinaarne töörühm, kuhu kuuluvad erinevate meditsiinierialade ja erialaseltside arst-eksperdid. Töörühma eesmärk on:

1. **Korrastada esteetilise meditsiini regulatsioon ja õiguslik raamistik Eestis.**
2. **Töötada välja esteetilise meditsiini valdkonna arstide pädevus- ja kvalifikatsiooninõuded.**

**Ettepanek:** pädevuspõhine lähenemine

EMAS teeb ettepaneku lubada mittekirurgilisi esteetilisi protseduure teostada kõigil eriarstidel, kes on läbinud asjakohase täiendõppe esteetilise meditsiini alal ning omavad kehtivat, usaldusväärset sertifikaati, mis kinnitab nende pädevust.

Selline regulatsioon looks õiglasema ja ühtlasema aluse teenuseosutajate kvalifikatsioonile ning aitaks tagada patsiendiohutuse ja kvaliteetse arstiabi kõigile esteetiliste teenuste kasutajatele.

**Põhjendused regulatsiooni muutmiseks**

1. Seadusandluse ja õiguskantsleri seisukohtade valguses

Kehtiv õigus ei piira otseselt, millise kitsama eriala spetsialistid võivad teostada mittekirurgilisi esteetilisi protseduure. TTKS § 3 lõike 2 kohaselt võib tervishoiutöötaja osutada teenuseid selle kutse või eriala piires, mille alusel ta on kantud tervishoiutöötajate riiklikku registrisse.

2. Euroopa standard EVS-EN 16844:2017+A2:2019

See standard sätestab nõuded mitteinvasiivsete esteetiliste protseduuride teostamiseks. Näiteks:

* Väljaõpe peab kestma vähemalt kolm aastat.
* Õppekava peab hõlmama anatoomiat, farmakoloogiat, patoloogiat, tüsistuste juhtimist ja meditsiinieetikat.
* Koolitus peab sisaldama nii teoreetilist kui praktilist osa.

Järelikult vastavad kõik vastava väljaõppe läbinud diplomeeritud arstid selle standardi miinimumnõuetele (*ut.ee/et/oppekavad/arstiteadus; https://meditsiiniteadused.ut.ee*)

3. Terviseameti senine tõlgendus

Terviseameti senine praktika eeldab, et täitesüste võib teha üksnes dermatoveneroloogia, plastika- ja rekonstruktiivkirurgia või suu-, näo- ja lõualuukirurgia teenuse raames. EMAS leiab, et selline lähenemine:

* ei tulene otseselt seadusest;
* ei arvesta arsti tegelikku pädevust e. näiteks, omades dermatoloogi eriala, automaatselt ei tähenda, et arst on pädev mittekirurgiliste esteetiliste protseduuride teostamisel ;
* ei ole kooskõlas õiguskantsleri seisukohtade ega Euroopa standardiga;
* piirab kvaliteetse teenuse kättesaadavust patsientidele.

**Ettepanekud regulatiivseks muudatuseks**

1. Lubada mittekirurgiliste esteetiliste protseduuride teostamist kõigile eriarsti kutse omandanud isikutele, sõltumata nende erialast, tingimusel, et nad on läbinud vastava täiendõppe ja omavad seda tõendavat sertifikaati.
2. Laiendada tegevuslubade väljastamist Terviseametil erinevatele eriarstidele eeldusel, et täidetud on esteetilise meditsiini pädevusnõuded.
3. Töötada välja miinimumnõuded esteetilise meditsiini pädevusele (näiteks botulismitoksiini süstid, täitesüstid, biostimulatsioon, **esteetilise meditsiini laserprotseduurid** jne).
4. Luua töörühm, kuhu kaasatakse erinevate erialade arstid, et kujundada tõenduspõhine ning kõiki arste kaasav ja patsiendi turvalisust tagav raamistik.

**Kokkuvõte**

Eesti Esteetilise Meditsiini Arstide Selts MTÜ (EMAS) kutsub Sotsiaalministeeriumi ja Terviseametit koostööle korrastamaks ning loomaks läbipaistavaid pädevuspõhiseid ja Euroopa standarditele vastavaid regulatsioone.

EMAS kinnitab oma valmisolekut sisuliseks aruteluks, et kujundada esteetilise meditsiini teenuste pakkumine Eestis ohutuks, usaldusväärseks ja kvaliteetseks.

Lugupidamisega,
Eesti Esteetilise Meditsiini Arstide Selts MTÜ (EMAS)

email: **info@emas.ee**

**Töögrupi liikmed**:

Dr Margarita Rebrov, oftalmoloog, EMAS juhatuse liige

Dr Kristi Abram, dermatoveneroloog, EMAS juhatuse liige

Dr Karin Rallmann, neuroloog, EMAS juhatuse liige

Dr Viljar Jaks, dermatoveneroloog, EMAS liige

Dr Mari Laasma, lastekirurg, EMAS liige

Dr Sandra Kase, onkoloog, EMAS liige

Dr Alexander Uskov, üldarst, EMAS liige